Hjemmeplejere i de nordjyske kommuner står jævnligt i svære situationer, hvor de bliver nægtet adgang hos plejekrævende borgere. Netop det dilemma blev i dag vendt og drejet på et møde i forvaltningledelsen i Aalborg Kommune. Rådmand for Senior og Omsorg, Kristoffer Hjort Storm (DF), var en af dem, der forsøgte at komme nærmere en løsning. -	Vi har primært vendt det generelle problem. Hvad er det, plejerne møder, når de kommer ud til borgerne. Det er forskelligt fra individ til individ, så man kan ikke bare hurtigt lægge sig fast på en enkelt løsning, siger han. TV2 Nord fortalte i sidste uge historien om Jeanette Korsgaard fra Nørresundby, der er frustreret over manglende pleje til hendes 79-årige far, som flere gange har nægtet hjemmeplejen adgang. Og han er langt fra den eneste. - Vi vil finde en løsning Alene i Aalborg Kommune er der 50 personer, der har nægtet plejepersonalet adgang. 29 af dem har mere end én gang nægtet hjemmeplejen adgang til at gøre sit arbejde. Flere mulige løsninger har været foreslået den seneste uge, og en af dem har været ændring i lovgivningen omkring adgangen til de plejekrævende, men det mener Kristoffer Hjort Storm ikke er en mulig løsning. I stedet mener han, der skal kigges i andre retninger. -	Vi har aftalt at lave et temamøde, hvor vi skal prøve at finde en løsning både i forhold til det politiske i udvalget, men også vores administrative medarbejdere, der i samarbejde med personalet skal prøve at finde en god løsning. Vi skal høre på de medarbejdere, der arbejder helt ude i fronten. Der er ikke nogen tvivl om, at det er nogle af dem, der kan hjælpe med at finde den gode løsning, siger Kristoffer Hjort Storm.

Opsummering:
I dag var der møde i Aalborg Kommune, hvor det blandt andet blev diskuteret, hvordan man i fremtiden kan undgå situationer, hvor hjemmeplejere bliver nægtet adgang til at gøre deres arbejde og passe de borgere, der har brug for pleje.